Политика | Нови лекарства ще има, но бавно и субективно - Капитал
7 17 дек 2017, 12:58, 26376 прочитания
След седмици упорстване на ГЕРБ Бойко Борисов лично обяви, че нови лекарства ще има и догодина
Опитите на управляващите да излязат от казуса с мораториума върху новите лекарства, който въведоха и прегласуваха след вето на президента и който засяга хиляди пациенти, продължават. В петък премиерът Бойко Борисов обяви от Брюксел, че е склонен да преразгледа мораториума и че ако един медикамент се заплаща в девет от всички страни - членки на ЕС, ще бъде плащан и в България. В събота обаче премиерът и здравният министър съобщиха, че няма да преразглеждат гласувания текст за мораториума. За сметка на това специализирана комисия към Министерството на здравеопазването ще решава кои нуждаещи се пациенти да получават лечение. През последните шест години всички лекарства се заплащат от здравната каса, за да могат пациентите да ги получават без всякакви условия и навреме. Здравното ведомство покрива само медикаментите срещу СПИН и ваксините, при които по традиция има недостиг.
С мярката "спестеният" с мораториума разход от 40 млн. лв. на здравната каса реално се мести към държавния бюджет, т.е. ще се плаща от данъците на всички, а не от здравните вноски. Но за пациентите се добавя несигурност и нова бюрокрация.
Колко са нуждаещите се
Според доклад на бюджетната комисия от миналата седмица към края на тази година Комисията за оценка на здравните технологии и Съветът по цените на лекарствата са одобрили като медицински ефективни и икономически изгодни 32 нови лекарства и за тях са подадени документи за плащане от здравната каса. Това означава, че те отговарят на всички законови изисквания в България за заплащане, а освен това се заплащат и в средно 15 страни от ЕС.
Досега беше ясно, че става въпрос за 21 медикамента за около 1000 пациенти на стойност 25 млн. лв. Новите изчисления показват, че лекарствата са 32, а от тях се нуждаят 8599 пациенти и прогнозната стойност, която трябва да плати здравната каса, е 39.5 млн. лв.
Мораториумът върху новите лекарства е част от бюджета на здравната каса за следващата година и беше наложен по финансови съображения, а след това президентът Радев му наложи вето. С гласовете на ГЕРБ, "Обединени патриоти" и "Воля" ветото беше отхвърлено. Президентът Радев каза, че управляващите са загубили човешкия си облик, а от Брюксел премиерът обяви, че ще го преразгледа и ще бъде прегласуван в зала. Той допълни, че майка му е починала от рак и двамата със сестра му са разпродали всичко, за да плащат за нова молекула за борба с рака. В събота за лекарствени молекули вече говореха Цвета Караянчева и Цветан Цветанов, но и двамата заявиха, че мораториумът няма да се прегласува. По-късно по "Дарик радио" премиерът Борисов се включи заедно със здравния министър и обяви предпоследно решение – специализирана комисия в здравното министерство ще разглежда случая на всеки пациент поотделно и ведомството ще купува медикаменти за всеки нуждаещ се.
"Нямаме проблем с финансовото осигуряване. Ще работим месец-два. Ще наблюдаваме процеса. Ако процесът върви, ще продължим докрай. Ако има проблем, вкарваме го в парламента. Грижим се за всеки един пациент, така че тези, които са ни обвинили, че сме загубили човешки образ... Искам да успокоя хората - наблюдаваме процеса, за всички ще се погрижим, а ако не работи добре, ще го върнем в парламента", обяви премиерът пред "Дарик радио".
"Мораториум върху лекарствата няма, а временна едногодишна мярка за финансово стабилизиране на бюджета на НЗОК. В областта на онкологията, за каквото няма алтернативно лечение, с лекарство, което се финансира от касата, тогава здравното министерство ще поеме заплащането на този медикамент. За целта към министъра на здравеопазването ще се създаде специализирана комисия – в състава й ще бъдат включени водещи специалисти, в зависимост от конкретното заболяване. Няма да остане нито един български пациент без грижи и да не бъде лекуван с най-добрите средства, които се използват в ЕС", коментира Кирил Ананиев.
Лошият опит дотук
България има горчив опит с търговете за онколекарства, които здравното министерство провеждаше до 2011 г. Тогава множество пациенти осъдиха ведомството за забавено лечение. Самото ведомство беше единственото в ЕС, което се занимаваше с покупка на медикаменти. И в момента министерството не се справя добре с дейностите, които администрира в тази област – покупката на ваксини и лекарства за СПИН, при които най-новата терапия не достига до всички нуждаещи се. Освен това ведомството е шапка на Фонда за лечение на деца и на Комисията за лечение на възрастни в чужбина, където скандалите за забавено лечение са всекидневие.
Какво би се случило, ако всички нуждаещи се поискат лекарствата им да бъдат плащани от здравното министерство? При около 200 работни дни специализираната комисия ще трябва да разглежда средно 34 молби на ден, което е практически невъзможно и ще доведе до забавяне на лечението на множество пациенти. За да заработи комисията, ще са необходими промени в лекарствения закон и нова наредба за работата й. Това ще отнеме период от поне три месеца, дори и всички институции да работят възможно най-бързо. Отделно от това министерството няма право да изразходва големи суми без търг. Организирането на търг, евентуалното му обжалване и цялата процедура ще отнемат също около три месеца. Това на практика означава, че ведомството ще започне да плаща след най-малко половин година – период, в който пациентите отново няма да имат лечение и ще бъдат дискриминирани на база на заболяването си в сравнение с останалите болни, за чиито лекарства плаща здравната каса. Съвсем отделен е въпросът за това, че парите не са предвидени в бюджета на министерството и трябва да бъдат отнети от друго перо.
Етикети: Бойко Борисов Кирил Ананиев лекарства лечение министерство пациент стойност